இவற்றையெல்லாம் மீறி, புன்னகை பூத்து ஒரு கேஸட்டு எக்ஸ்ட்ரா குடுங்க சார், எதாவது ஓடலைன்னா ராத்திரி ஒங்கள வந்து தொல்லை பண்ணக் கூடாதுல்ல, அதுக்கும் வேணா நா வாடகை குடுத்துடறேன் என்று புன்முறுவல் பூத்த நற்குணக் கஸ்டமர்களும் இருக்கத்தான் செய்தார்கள். அப்படியானவர்களுக்கு வாடகையில் கன்செஷன், கேஸட்டுகளில் முன்னுரிமை, மேலும் உபரிக் காணொளிகள் எனப் பல சலுகைகள் வாரி வழங்கப்பட்டன. அந்த மாதிரியான நேரத்தில்தான் (நன்றாக இந்தக் காலகட்டத்தைக் கவனித்துக் கொள்ளுங்கள்) நண்பன் ஹாரூண் வீட்டில் ஒரு அழகான மணிக்குட்டி போன்ற ஒரு விடியோ கேஸட் ப்ளேயரை வெளிநாட்டிலிருந்து அவனது பிதாவானவர் அனுப்பித் தந்திருந்தார். அடுத்த செண்டன்ஸ் ரொம்ப முக்கியம். வேறு யாரோடும் சேராதே, ரவி கூட மாத்திரம் சேரு என்று அவரது அங்கீகாரத்துக்குரிய ஆஸ்தான நண்பனாக என்னை நியமித்திருந்தார். சனி மற்றும் ஞாயிற்றுக் கிழமைகளில் தினம் ஒரு படம் என என் வாழ்வின் வீக்கெண்டு இன்பலோகம் அங்குதான் திறந்து கொண்டது.